รัฐบาลไทย-ข่าวทำเนียบรัฐบาล-ศธ. อนุมัติแนวทางการบูรณาการโครงการอนุรักษ์พันธุกรรมพืชอันเนื่องมาจากพระราชดำริฯ ชูศูนย์ข้อมูลพันธุกรรมทรัพยากรพืช และเปิดโอกาสให้เยาวชนศึกษาหาความรู้ทรัพยากรธรรมชาติสาขาต่าง ๆ
วันจันทร์ที่ 23 พฤศจิกายน 2563
ศธ. อนุมัติแนวทางการบูรณาการโครงการอนุรักษ์พันธุกรรมพืชอันเนื่องมาจากพระราชดําริฯ ชูศูนย์ข้อมูลพันธุกรรมทรัพยากรพืช และเปิดโอกาสให้เยาวชนศึกษาหาความรู้ทรัพยากรธรรมชาติสาขาต่าง ๆ
นายสุรินทร์ แก้วมณี ศึกษาธิการภาค 5 รักษาการในตําแหน่งผู้ตรวจราชการกระทรวงศึกษาธิการ ได้รับมอบหมายจากนายสุภัทร จําปาทอง ปลัดกระทรวงศึกษาธิการ เป็นประธานการประชุมหารือการจัดทําแผนงานบูรณาการโครงการอนุรักษ์พันธุกรรมพืชอันเนื่องมาจากพระราชดําริ
ศธ.อนุมัติแนวทางการบูรณาการโครงการอนุรักษ์พันธุกรรมพืชอันเนื่องมาจากพระราชดําริฯ ชูศูนย์ข้อมูลพันธุกรรมทรัพยากรพืช จัดทําฐานข้อมูลทรัพยากร และเปิดโอกาสให้เยาวชนและประชาชนทั่วไป ศึกษาหาความรู้ทรัพยากรธรรมชาติสาขาต่าง ๆ ตามความถนัดและสนใจ
(23 พฤศจิกายน 2563) นายสุรินทร์ แก้วมณี ศึกษาธิการภาค 5 รักษาการในตําแหน่งผู้ตรวจราชการกระทรวงศึกษาธิการ ได้รับมอบหมายจากนายสุภัทร จําปาทอง ปลัดกระทรวงศึกษาธิการ เป็นประธานการประชุมหารือการจัดทําแผนงานบูรณาการโครงการอนุรักษ์พันธุกรรมพืชอันเนื่องมาจากพระราชดําริ สมเด็จพระเทพรัตนราชสุดาฯ สยามบรมราชกุมารี กระทรวงศึกษาธิการ (อพ.สธ.-ศธ.) ณ ห้องประชุมจันทรเกษม นายสุรินทร์ แก้วมณี กล่าวว่า กระทรวงศึกษาธิการ (ศธ.) ได้ตระหนักถึงความสําคัญในการบูรณาการและขับเคลื่อนการดําเนินงานเพื่อสนองพระราชดําริตามโครงการ อพ.สธ. มีวัตถุประสงค์เพื่อให้ประชาชนทุกกลุ่มเป้าหมาย โดยเฉพาะอย่างยิ่งเยาวชน นักเรียน นิสิต นักศึกษา มีความรู้ความเข้าใจเกี่ยวกับพืชพรรณไม้ และการอนุรักษ์พันธุกรรมพืชของประเทศ รวมทั้งตระหนักถึงความสําคัญของการอนุรักษ์ทรัพยากรที่ก่อให้เกิดประโยชน์ต่อประเทศไทย
เพื่อให้การดําเนินงานเป็นไปในทิศทางเดียวกัน ประสบความสําเร็จตามแนวพระราชดําริอย่างสมพระเกียรติ นําไปสู่การพัฒนาที่ยั่งยืน ศธ.จึงออกประกาศแนวปฏิบัติการดําเนินงานโครงการ ให้หัวหน้าส่วนราชการ หัวหน้าหน่วยงานราชการ ผู้บริหารสถานศึกษาดําเนินการ ดังนี้
1. หัวหน้าส่วนราชการในสังกัด ศธ. ดําเนินการส่งเสริมสนับสนุนการบูรณาการและขับเคลื่อนการดําเนินงานตามโครงการ โดยสร้างและพัฒนาระบบการดําเนินงานที่เข้มแข็งต่อเนื่องอย่างยั่งยืน
2. หัวหน้าหน่วยงานราชการ ศธ. ดําเนินการประชาสัมพันธ์เชิญชวน สนับสนุนงบประมาณ ให้ผู้บริหารสถานศึกษาสมัครเข้าร่วมเป็นสมาชิก อพ.สธ. และกํากับดูแลสถานศึกษาที่เป็นสมาชิกดําเนินการตามขั้นตอนของ อพ.สธ.
3. ผู้บริหารสถานศึกษาในสังกัด ศธ. ดําเนินการส่งเสริมสนับสนุนให้นักเรียน นักศึกษา ครู บุคลากรทางการศึกษา มีจิตสํานึกและตระหนักถึงความสําคัญของงานสวนพฤกษศาสตร์โรงเรียน โดยมีส่วนร่วมในการดําเนินงานด้วยความสมัครใจ
สําหรับการประชุมครั้งนี้ ที่ประชุมมีมติอนุมัติแนวทางการบูรณาการโครงการ โดยเน้นการดําเนินงาน 2 กิจกรรม ดังนี้
กิจกรรมที่ 5 : กิจกรรมศูนย์ข้อมูลทรัพยากร มีการจัดตั้งศูนย์ข้อมูลพันธุกรรมทรัพยากรพืชขึ้น โดย อพ.สธ.เป็นหน่วยงานกลางในการดําเนินงาน มีการวางแผนพัฒนาเครือข่ายระบบข้อมูลสารสนเทศให้สามารถเชื่อมโยงร่วมกันได้ ผ่าน www.rspg.or.th และสนับสนุนให้หน่วยงานที่ร่วมสนองพระราชดําริดําเนินงานจัดทําฐานข้อมูลทรัพยากรต่าง ๆ โดยเฉพาะฐานข้อมูลพืช และฐานข้อมูลพรรณไม้แห้ง
กิจกรรมที่ 8 : กิจกรรมพิเศษสนับสนุนการอนุรักษ์ทรัพยากร เปิดโอกาสให้หน่วยงานต่าง ๆ เข้าร่วมสนับสนุนงานของ อพ.สธ. ในรูปแบบต่าง ๆ อาทิ รูปแบบทุนสนับสนุนกิจกรรม หรือการดําเนินงานที่เกี่ยวข้อง โดยอยู่ในกรอบของแผนแม่บท อพ.สธ. เป็นต้น นอกจากนี้ยังเปิดโอกาสให้เยาวชนและบุคคลทั่วไปได้ศึกษาหาความรู้เกี่ยวกับทรัพยากรธรรมชาติในสาขาต่าง ๆ ตามความถนัดและสนใจ โดยมีผู้เชี่ยวชาญในแต่ละสาขาให้คําแนะนําแนวทางการศึกษา
นอกจากนี้ ที่ประชุมรับทราบแผนปฏิบัติงานปีงบประมาณ พ.ศ.2565 ของ 4 องค์กรหลัก ตามโครงการ อพ.สธ.-ศธ. ดังนี้
สํานักงานเลขาธิการสภาการศึกษา (สกศ.) ดําเนินงานโครงการการส่งเสริมจิตสํานึกอนุรักษ์ทรัพยากร วัฒนธรรมและภูมิปัญญา : กรณีศึกษาองค์ความรู้ด้านสมุนไพรพื้นบ้านที่เป็นอัตลักษณ์พื้นถิ่นเพื่อสร้างสุขภาพองค์รวม โดยมีวัตถุประสงค์เพื่อศึกษาองค์ความรู้จากครูภูมิปัญญาไทย ด้านการแพทย์แผนไทย เกี่ยวกับสมุนไพรพื้นบ้านอันเป็นอัตลักษณ์พื้นถิ่นซึ่งยังไม่เป็นที่รู้จักหรือใกล้สูญพันธุ์ของแต่ละท้องถิ่น ตลอดจนสร้างจิตสํานึกในการอนุรักษ์สมุนไพรพื้นบ้าน
สํานักงานคณะกรรมการการอาชีวศึกษา (สอศ.) ดําเนินงานโครงการอนุรักษ์พันธุกรรมพืชอันเนื่องมาจากพระราชดําริฯ ประจําปีงบประมาณ พ.ศ.2563 โดยมีวัตถุประสงค์เพื่อสนับสนุนให้สถานศึกษาในสังกัดร่วมสนองพระราชดําริในโครงการ อพ.สธ. อีกทั้งส่งเสริมการสร้างจิตสํานึกให้นักเรียน นักศึกษา บุคลากรและบุคคลทั่วไปมีความเข้าใจถึงความสําคัญและประโยชน์ของทรัพยากรไทย ภูมิปัญญาไทยโดยเฉพาะให้มีการอนุรักษ์พันธุกรรมพืชและการนําไปใช้ประโยชน์อย่างยั่งยืน
สํานักงานปลัดกระทรวงศึกษาธิการ (สป.) โครงการสนับสนุนการดําเนินงานสวนพฤกษศาสตร์โรงเรียนในโครงการ ในส่วนของ ศธ.ประจําปีงบประมาณ พ.ศ.2563 โดยมีวัตถุประสงค์เพื่อเผยแพร่ผลการปฏิบัติงานของหน่วยงาน สถาบันการศึกษาต่าง ๆ ในภาพรวม ศธ. ที่ร่วมสนองพระราชดําริในโครงการ
สํานักงานคณะกรรมการการศึกษาขั้นพื้นฐาน (สพฐ.) ดําเนินงานโครงการอบรมปฏิบัติการงานสวนพฤกษศาสตร์โรงเรียน โดยมีวัตถุประสงค์เพื่อให้บุคลากรระดับเขตพื้นที่การศึกษา สามารถนําความรู้ที่ได้จากโครงการฯไปขยายผลเพิ่มขึ้นได้
อานนท์ วิชานนท์ / สรุป อธิชนม์ สลางสิงห์ / ภาพ